Επιβολή υποχρέωσης παροχής δημόσιας υπηρεσίας για τακτικές αεροπορικές γραμμές εντός της Ιταλίας

(2002/C 310/06)

(Κείμενο που παρουσιάζει ενδιαφέρον για τον ΕΟΧ)

Κατ' εφαρμογήν των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92/CEE του Συμβουλίου, της 23ης Ιουλίου 1992, σχετικά με την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η ιταλική κυβέρνηση αποφάσισε, σύμφωνα με το άρθρο 52 παράγραφος 35 του νόμου αριθ. 448 της 28ης Δεκεμβρίου 2001, να επιβάλει υποχρέωση παροχής δημόσιας υπηρεσίας για την εκμετάλλευση τακτικών αεροπορικών γραμμών στις ακόλουθες συνδέσεις:

1. Αντίστοιχα δρομολόγια:

- Κρότων-Mιλάνο και αντιστρόφως,

- Κρότων-Ρώμη Fiumicino και αντιστρόφως.

Σύμφωνα με το άρθρο 9 του κανονισμού αριθ. (ΕΟΚ) 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (χρονοθυρίδες-slots) στους κοινοτικούς αερολιμένες, τα αρμόδια όργανα μπορούν να δεσμεύσουν ορισμένους διαθέσιμους χρόνους χρήσης στα πλήρως συντονισμένα και ενδιαφερόμενα αεροδρόμια.

2. Υποχρεώσεις παροχής δημόσιας υπηρεσίας

Οι υποχρεώσεις παροχής δημόσιας υπηρεσίας είναι οι ακόλουθες:

2.1. Ως προς την ελάχιστη συχνότητα πτήσεων

α) Κρότων-Mιλάνο και αντιστρόφως:

- τουλάχιστον μία πτήση μετάβασης και μία πτήση επιστροφής καθ' όλη τη διάρκεια του έτους·

β) Κρότων-Ρώμη και αντιστρόφως:

- τουλάχιστον μία πτήση μετάβασης και μία πτήση επιστροφής καθ' όλη τη διάρκεια του έτους.

2.2. Ως προς τα ωράρια των πτήσεων

Για τα δρομολόγια Κρότων-Mιλάνο και αντιστρόφως και Κρότων-Ρώμη και αντιστρόφως, στα ωράρια των πτήσεων πρέπει να προβλέπεται μια πρωινή πτήση μετάβασης (06.00-09.00) και μία εσπερινή πτήση επιστροφής (18.00-21.00), ώστε να παρέχεται η δυνατότητα στους επιβάτες που ταξιδεύουν για επαγγελματικούς λόγους να μεταβαίνουν και να επιστρέφουν αυθημερόν, εκτός εάν τίθενται περιορισμοί λειτουργίας του αεροδρομίου.

2.3. Ως προς τα χρησιμοποιούμενα αεροσκάφη ή την προσφερόμενη χωρητικότητα

Στη σύνδεση Κρότονα-Μιλάνου και αντιστρόφως, τα χρησιμοποιούμενα αεροσκάφη πρέπει να είναι χωρητικότητας τουλάχιστον 40 θέσεων, και στη σύνδεση Κρότονα-Ρώμης τουλάχιστον 70 θέσεων κατά την περίοδο από 16 Σεπτεμβρίου έως και 14 Ιουνίου και χωρητικότητας τουλάχιστον 140 θέσεων κατά την περίοδο από 15 Ιουνίου έως και 15 Σεπτεμβρίου, όπως και κατά το δεκαπενθήμερο και το πενθήμερο των εορτών των Χριστουγέννων και του Πάσχα αντίστοιχα. Η χρήση αεροσκαφών διαφορετικής χωρητικότητας επιτρέπεται υπό τον όρο ότι, μέσα στις εγγυημένες χρονοθυρίδες, εξασφαλίζεται ισοδύναμη ετήσια χωρητικότητα με αντίστοιχη συχνότητα εκτέλεσης των πτήσεων.

2.4. Ως προς τους ναύλους

Οι μέγιστοι ισχύοντες ναύλοι σε κάθε δρομολόγιο, χωρίς ΦΠΑ και τέλη αεροδρομίου, είναι οι ακόλουθοι:

- Κρότων-Mιλάνο ή αντιστρόφως: 85,00 ευρώ,

- Κρότων-Ρώμη ή αντιστρόφως: 60,00 ευρώ.

Τα αρμόδια όργανα προβαίνουν κάθε έτος σε προσαρμογή των μέγιστων ναύλων αντίστοιχα με το ποσοστό του πληθωρισμού κατά το προηγούμενο έτος, υπολογιζόμενο βάσει του γενικού δείκτη τιμών καταναλωτή (ISTAT). Η αναπροσαρμογή κοινοποιείται σε όλους τους αερομεταφορείς των εν λόγω δρομολογίων, καθώς και στην Ευρωπαϊκή Επιτροπή, για λόγους δημοσίευσης στην Επίσημη Εφημερίδα των Ευρωπαϊκών Κοινοτήτων.

Σε περίπτωση που στο μέσο όρο κάθε εξαμήνου διαπιστωθεί διακύμανση της ισοτιμίας μεταξύ ευρώ και δολαρίου ΗΠΑ ή/και του κόστους των καυσίμων σε ποσοστό που υπερβαίνει το 5 %, οι ναύλοι θα τροποποιούνται ανάλογα με την καταγραφόμενη απόκλιση. Ανάλογη αναπροσαρμογή θα επέρχεται σε περίπτωση αύξησης αφύσικης, απρόβλεπτης και ανεξάρτητης της θελήσεως των αερομεταφορέων, άλλων στοιχείων του κόστους.

Στην ενδεχόμενη αναπροσαρμογή των ναύλων προβαίνει ανά εξάμηνο ο υπουργός Υποδομών και Μεταφορών, αφού συμβουλευθεί την ENAC.

Η ενδεχόμενη αναπροσαρμογή ισχύει από το επόμενο εξάμηνο.

Το μέτρο της αναπροσαρμογής κοινοποιείται σε όλους τους αερομεταφορείς που εκμεταλλεύονται τις γραμμές αυτές, καθώς και στην Ευρωπαϊκή Επιτροπή, για δημοσίευση στην Επίσημη Εφημερίδα των Ευρωπαϊκών Κοινοτήτων.

2.5. Ως προς τη συνέχεια προσφοράς των πτήσεων

Εκτός περιπτώσεων ανωτέρας βίας, ο αριθμός των πτήσεων που ακυρώνονται για λόγους που μπορούν να αποδοθούν άμεσα στον αερομεταφορέα δεν επιτρέπεται να υπερβαίνει, ανά αεροναυτική περίοδο της IATA, το 1 % του αριθμού των προγραμματισμένων πτήσεων.

Ο αερομεταφορέας πρέπει να εγγυάται την εκτέλεση των δρομολογίων για τουλάχιστον δώδεκα συνεχόμενους μήνες και δεν δύναται να διακόψει την εκτέλεσή τους χωρίς προειδοποίηση έξι μηνών.

3. Ανακοινώνεται στους κοινοτικούς αερομεταφορείς ότι η μη τήρηση των παραπάνω υποχρεώσεων παροχής υπηρεσίας στην εκμετάλλευση των εν λόγω γραμμών μπορεί να συνεπάγεται διοικητικές ή/και νομικές κυρώσεις.